يوهان كارل فريدريش جاوُس (Johann Carl Friedrich Gauss) كان عالم رياضيات ألمانى. اتولد جاوس لعيله فقيره فى مدينه براونيشفايج (Braunschweig) سنة 1777 و كانت اكبر أمانى والده انه ابنه يبقى بناء أو بستانى، و ظهرت براعته و هو طفل فى سن تلات سنين لما اكتشف لوالده خطأ فى راتبه الأسبوعى. ساهم فى مجالات كتيره منها نظريه الاعداد و الاحصا و التحليل الرياضى و الهندسه التفاضليه و الفلك و البصريات و الجوديسيا و الاستاتيكا الكهربيه و معروف ب"أمير الرياضيات"، و بيعتبر واحد من أعظم علما الرياضيات فى كل العصور، و ليه تأثير كبير جدا فى فروع كتيره من الرياضيات و العلوم، و بيعتبر من أكتر علما الرياضيات أهميه، كان بيسمى الرياضيات بـ "ملكه العلوم". كان طفل معجزه، أنجز أول اكتشاف ليه و هو فى مرحله المراهقه، و كمل كتابه و اللى بيسميه علما الرياضيات تحفته (Disquisitiones Arithmeticae) سنه 1798 و سنه 21 سنه بس، و الكتاب ده هو أساس نظريه الاعداد. بقى أستاذ و مدير لمرصد جونتجن، و لتكريمه جامعه جوتنجن اللى كان طالب و أستاذ فيها و بالتعاون مع مدينه جوتنجن و جمعيه جاوس عملو سنه 2005 هى سنه جاوس و اتعملت مهرجانات و مموديل و محاضرات تخليدا لاسمه فى السنه دى.